སྙན་ངག་གི་མཆོད་པ།ཞེས་པའི་བརྩམས་ཆོས་དེའི་བརྗོད་བྱའི་ངོས་ནས་བལྟས་ན་བརྩེ་དུང་མངོན་མཚོན་བྱས་པ་ཤུགས་ཆེ་ཞིང་།དེའང་རང་ཉིད་དང་ལྷ་ཚོགས།རང་ཉིད་དང་སྤྱི་ཚོགས།རང་ཉིད་དང་མི་ཚོགས།ད་དུང་རང་ཉིད་དང་འཇིག་རྟེན་བཅས་ཀྱི་འབྲེལ་བ་དག་བསྡུས་བརྗོད་ཀྱི་མཚོན་ཐབས་སྤྱད་དེ།གདོད་མའི་བདག་གམ་མིའི་དྭངས་གཙང་གི་གཉུག་གཤིས་ལ་སྨོན་པ་དང་འཁྲེང་སེམས་ཕྱིར་མཚོན་བྱས་ཡོད།མདོར་ན་ཁོང་གི་དཔྱད་རྩོམ་མི་ཚེའི་མྱོང་བྱང་ལས་བྱུང་བ་ལྟར་གོང་དུ་བཤད་པའི་འབྲེལ་བ་ཡོད་ཚད་མཐར་གཏུག་ན་གཞི་གཅིག་གི་ཐོག་ནས་མངོན་འགྱུར་བྱ་དགོས་པའི་ལྟ་བ་དེ་ལྷུག་པོར་བརྗོད་འདུག་གོ།།